  Виталий Пронин Кылем арня шорын Дэри ёросысь Пальник гуртысь библиотекаын «Мон гуртын улӥсько!» ужрад ортчиз. Пумиськон сӥземын вал Гуртлэн арезлы но «Удмурт нылкышно кенеш» огазеяськонлэн гуртысь ёзэзлы 10 ар тырмонлы. Дэри ёросысь Пальникысь «Тюрагай» ансамбль Ижысь куноосынызы ӵош. Нырысетӥ радын шораз — Ф. Гызина, Л. Романова. Туспуктӥз Валентина ЕМЕЛЬЯНОВАПальникын уг мӧзмо Ужрадэ вуылӥзы «Удмурт нылкышно кенеш» огазеяськонлэн кивалтӥсез, «Удмурт дунне» газетлэн редакторезлэн воштӥсез Елена Миннигараева, «Удмурт нылкышно кенеш» огазеяськонлэн правлениезлэн ёзчиез, кылбурчи Любовь Тихонова, Ожмос муниципал кылдытэтлэн кивалтӥсез Виктория Варламова. Пальникъёс кемалась эшъясько сарапулъёсын, та рад но куное вуизы Сарапул ёросысь Тарасовское муниципал кылдытэтлэн йырыз Александр Мокрушин но та кылдытэтэ пырись Соколовка гуртысь «Ялыке» ансамбль. Пальник гуртын лыктэм калык улэ, ас вакытаз кужмо ужась совхозэ вуэмъёс. Ӟуч гуртын удмуртъёслы мӧзмытгес луэм. Нош 10 ар талэсь азьло нырысьсэ татчы вуылӥллям «Удмурт нылкышно кенеш» огазеяськонлэн ёзчиосыз — кылбурчи Любовь Тихонова но тодосчи Людмила Христолюбова. Соос кичӧлтэмъя Пальник гуртын «Удмурт нылкышно кенешлэсь» ёззэ кылдытӥллям. Гуртысь удмуртлыкез ӝутон борды мыло-кыдо пыриськиз «Тюрагай» ансамблен кивалтӥсь Елизавета Баушева. Кырӟась-верасьёсты котыраз люкам сяна, гуртысьтызы адӟем карымон нылкышноосты но огазеяны быгатӥз. Ӝыт пуконъёсы люкаськылыса, сюлмаськытӥсь ужпумъёссэс сэрттӥзы-пертчизы, ёросысьтызы но шаерысьтымы дано адямиосын пумиськонъёс ортчытъяллязы, гуртысьтызы кибашлы нылкышноослэн киужъёсынызы адӟытонъёс радъяллязы. Ӵем дыръя артысь ёросъёсысь куноосты доразы ӧтчаллязы. Соин но, дыр, огвакытэ Пальник гурт огазеясь площадка выллем ужаз. Отчы люкаськылӥзы «Удмурт нылкышно кенешлэн» Кияса, Сарапул, Камбарка, Каракулино ёросъёсысь ёзчиосыз. Гуртысь нылкышноослэсь азьветлӥсьсэс Елизавета Баушеваез но библиотекаын ужасез Наталья Агичеваез «Удмурт нылкышно кенеш» огазеяськонлэн кивалтӥсез Елена Миннигараева таукаронъёсын пус-йиз. Люкаськылыны нокытчы — Шулдыр улӥмы, Гужем юон, Выль, Тройца шулдыръяськон но мукет ужрадъёс ортчытъямы, калык но мыло-кыдо пыриськылӥз, — шуэ Елизавета Баушева. — Соку уго клубмы ужа на вал. 2-3 ар талэсь азьло сое пытсазы, табере пумиськон интымы — клуб юртлэн пичи сэрегез — библиотека, со шунтӥське пичи обогревательёсын гинэ. Гуртамы 600 улӥсез лыдъяське, нош бадӟым ужрадъёсты ортчытъяны нокытын. Милям но потэ пукон корка кылдытэммы, жаляса верано, сыӵе луонлыкмы ӧвӧл. Гуртоослэсь сюлмаськонъёссэс рос-прос кылзӥз муниципал кылдытэтлэн йырыз Виктория Варламова. Виктория Владимировна верамъя, Ожмос поселение бадӟым, кыдёкысь гуртозь 17 иськем луэ. Поселение 15 гурт пыре, со пӧлысь 5-ез сад-бакча чот возиське. Муниципал кылдытэт мыло-кыдо ужа проектъёс бордын. Кылсярысь, Коньки гуртозь асфальт сюрес лэсьтэмын вал, Ожмос-Пурга гуртын кылдытэмын пукон корка. Пальникысь югдурез но кивалтӥсь тодэ, пытсаськем клуб ёрос администрацилэн но, муниципал кылдытэтлэн но ваньбуреныз уг лыдъяськы, солэсь кузёзэ утчан но муниципалитетлы берыктон вылысь, пе, судэ вазиськытэк уз луы. Виктория Владимировна ушъяз Пальникысь нылкышноосты, котькыӵе ужрадэ мыло-кыдо пырисько, администрацилэн нырысетӥ юрттӥсьёсыз луо шуыса. Кырӟась сузэръёс «Тюрагай» коллективлы туэ 33 ар тырме. Сомында ар ик отчы ветло сузэръёс Людмила Романова но Фаина Гызина. Людмила Семёновна но Фаина Семёновна вордскемын но быдэ вуэмын Пичи Пурга ёросысь Пуро-Можга гуртын. Кырӟась эшъёссы пӧлысь Людмила тужгес арлыдоез луэ. Егит дыръяз бызем вылэм Улӥсь Кечолэ, 2 ар отын улэмзы бере кузпалэныз ӵош ик Пальнике ужаны лыктӥллям. Фермаын, школаын выж миськись, нылпи садын завхозын но ужам. Людмила сьӧры вуиз сузэрез Фаина но. Нылпи садын воспитатель но кивалтӥсь луыса ужамын. Сузэръёс ог-огзытэк нунал но уг чидало кадь, уло но угось 2 квартираем юртын, одӥг палаз — Людмила Семёновна, мукет палаз — Фаина Семёновна, няньзэс но шори люко. — Кырӟантэк улыны ум быгатэ ни, дыр, — шуэ Фаина Семёновна. — Пичи дырысеным нэнэй сьӧры ветлӥсько вал. Ӝӧк вылэ султыто но кырӟаны куро вал. Со понна уксё но, кампет но сётылӥзы. Отӥяз школаысен ялан 3 кузя кырӟаллямы: Чутожмонысь 2 кузя нылъёс но мон. Кырӟаммес телевидениын но гожтӥзы вал. Али но кырӟантэк улыны ум быгатӥське. Кин выжые мынӥськеммы, кабзэ вераны уг тодӥськы. «Тюрагай» ансамбле ветлӥсьёс тэк пуконэз уг тодо. Я Эшъяськон юртэ мыно, я Сарапул палъёсыз котырто, соин ик асьсэ дорысь но кунооссы уг бырыло. Таяз учыре но лыктэмын вал Соколовка гуртысь «Ялыке» коллективын кырӟасьёс. Таосыз но, ӟуч гуртын улыса, удмурт кырӟанъёс пыр удмуртлыкез утьыны выро. Пальникын пумиськон дыръя но гуртлы, удмурт нылкышнолы сӥзем чебер удмурт кырӟанъёс чузъяськизы. Валентина Емельянова  